CELEX: 32021R0941
Language: lt
Date: 2021-06-10 00:00:00
Title: Komisijos įgyvendinimo reglamentas (ES) 2021/941 2021 m. birželio 10 d. kuriuo nustatoma speciali sunkiųjų transporto priemonių, sertifikuotų kaip specialiosios transporto priemonės, bet taip neužregistruotų, identifikavimo procedūra ir atsižvelgiant į tas transporto priemones patikslinamas gamintojo vidutinis metinis savitasis išmetamo CO2 kiekis (Tekstas svarbus EEE)

2021 6 11   
               
               
                  LT
               
               
                  Europos Sąjungos oficialusis leidinys
               
               
                  L 205/77
               
            
         KOMISIJOS ĮGYVENDINIMO REGLAMENTAS (ES) 2021/941
         2021 m. birželio 10 d.
         kuriuo nustatoma speciali sunkiųjų transporto priemonių, sertifikuotų kaip specialiosios transporto priemonės, bet taip neužregistruotų, identifikavimo procedūra ir atsižvelgiant į tas transporto priemones patikslinamas gamintojo vidutinis metinis savitasis išmetamo CO2 kiekis
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1242, kuriuo nustatomi naujų sunkiųjų transporto priemonių išmetamo CO2 kiekio standartai ir iš dalies keičiami Europos Parlamento ir Tarybos reglamentai (EB) Nr. 595/2009 ir (ES) 2018/956 bei Tarybos direktyva 96/53/EB (1), ypač į jo 2 straipsnio 3 dalį,
         kadangi:
         
                     (1)
                  
                  
                     siekiant identifikuoti sunkiąsias transporto priemones, kurios yra sertifikuotos kaip specialiosios transporto priemonės, tačiau taip neužregistruotos, tikslinga naudoti gamintojų ir valstybių narių pagal Europos Parlamento ir Tarybos reglamentą (ES) 2018/956 (2) pateiktus duomenis;
                  
               
                     (2)
                  
                  
                     siekiant pašalinti pagal Reglamentą (ES) 2018/956 pateiktų sertifikavimo ir registracijos duomenų neatitikimus, valstybėms narėms ir gamintojams turėtų būti leidžiama pateikti pastabas ir, jei turima, pranešti naują informaciją, kad būtų galima pataisyti anksčiau pateiktą informaciją;
                  
               
                     (3)
                  
                  
                     siekiant skatinti teisingą ir kruopštų duomenų apdorojimą ir išvengti neteisingo tokių transporto priemonių išmetamo CO2 kiekio priskyrimo tyčia arba dėl aplaidumo, būtina, kad pataisos, susijusios su sunkiosiomis transporto priemonėmis, kurios yra sertifikuotos kaip specialiosios transporto priemonės, tačiau nėra taip užregistruotos, ir taikomos gamintojų vidutiniam metiniam savitajam išmetamo CO2 kiekiui, būtų proporcingos ir atgrasančios;
                  
               
                     (4)
                  
                  
                     jei Komisija manytų, kad transporto priemonė turėjo būti užregistruota kaip specialioji transporto priemonė, ji turėtų atitinkamai pataisyti valstybių narių pateiktus duomenis ir laikyti transporto priemonę specialiąja transporto priemone pagal Reglamento (ES) 2019/1242 2 straipsnio 3 dalį;
                  
               
                     (5)
                  
                  
                     todėl apskaičiuojant gamintojo vidutinį savitąjį išmetamo CO2 kiekį į neteisingai priskirtas sunkiąsias transporto priemones atsižvelgiama pagal jų išmetamo CO2 kiekį, nustatytą taikant specialiosios paskirties profilius, kuris yra didesnis už išmetamo CO2 kiekį, nustatytą pagal pristatymo tipo paskirties profilį, ir todėl yra mažiau palankus gamintojui, negu transporto priemonę nuo pat pradžių tinkamai sertifikavus kaip pristatymo transporto priemonę;
                  
               
                     (6)
                  
                  
                     šiame reglamente nustatytos priemonės atitinka Klimato kaitos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Sunkiųjų transporto priemonių, sertifikuotų kaip specialiosios transporto priemonės, bet taip neužregistruotų, identifikavimas
            
               1.   Komisija, remdamasi pagal Reglamento (ES) 2018/956 5 straipsnį gamintojo pateiktais duomenimis, sudaro sunkiųjų transporto priemonių, kurios buvo sertifikuotos pagal Reglamento (ES) 2019/1242 2 straipsnio 3 dalį kaip specialiosios transporto priemonės, bet nebuvo užregistruotos kaip specialiosios transporto priemonės, sąrašą, remdamasi valstybių narių pagal Reglamento (ES) 2018/956 4 straipsnį pateiktais duomenimis.
            
            
               2.   Komisija Reglamento (ES) 2018/956 4 straipsnio 2 dalyje nurodytoms kompetentingoms institucijoms ir gamintojo pagal Reglamento (ES) 2018/956 5 straipsnio 2 dalį paskirtiems kontaktiniams punktams pateikia atitinkamas 1 dalyje nurodyto sąrašo dalis.
            
            
               3.   Kompetentingos institucijos ir gamintojai per vieną mėnesį nuo sąrašo gavimo pagal 2 dalį gali pateikti Komisijai paaiškinimus dėl duomenų, pateiktų pagal Reglamento (ES) 2018/956 4 ir 5 straipsnius, teisingumo.
            
            
               4.   Gavusi paaiškinimus arba 3 dalyje nurodytam vieno mėnesio laikotarpiui pasibaigus, Komisija įvertina 1 dalyje nurodytą sunkiųjų transporto priemonių sąrašą, remdamasi pagal 3 dalį pateiktais paaiškinimais, šalių argumentais ir galbūt kai kuriais papildomais tyrimais.
            
            
               5.   Jei, remdamasi 4 dalyje nurodyto vertinimo rezultatais, Komisija padaro išvadą, kad pagal 1 dalį nustatytos sunkiosios transporto priemonės buvo teisingai užregistruotos kaip kitos nei specialiosios transporto priemonės, siekdama atsižvelgti į tas transporto priemones ji taiko gamintojo metinio vidutinio savitojo išmetamo CO2 kiekio pataisas pagal 2 straipsnį.
            
            
               6.   Komisija, remdamasi atitinkamų transporto priemonių techninėmis charakteristikomis, iš pradžių praneštą specialiųjų transporto priemonių sertifikavimą gali pakeisti tos pačios sunkiosios transporto priemonės sertifikavimu, kurį gamintojas perskaičiuoja pagal Komisijos reglamento (ES) 2017/2400 (3) I priedo 1 lentelės 4, 5, 9 arba 10 transporto priemonių grupės technines charakteristikas. Tokiu atveju Komisija netaiko gamintojo metinio vidutinio savitojo išmetamo CO2 kiekio pataisų pagal 2 straipsnį, kad atsižvelgtų į tas transporto priemones, tačiau transporto priemonės įtraukiamos nustatant gamintojo savitąjį išmetamo CO2 kiekį pagal Reglamento (ES) 2019/1242 nuostatas, visų pirma tais atvejais, kai gamintojas, remdamasis deklaracijos pateikimo metu turima informacija, ėmėsi priemonių, kurių galima pagrįstai tikėtis, siekdamas patvirtinti, kad transporto priemonė teisingai deklaruojama kaip specialioji.
            
            
               7.   Jei, remdamasi 4 dalyje nurodyto vertinimo rezultatais, Komisija padaro išvadą, kad pagal 1 dalį nustatytos sunkiosios transporto priemonės turėjo būti užregistruotos kaip specialiosios transporto priemonės, ji pataiso valstybės narės pagal Reglamento (ES) 2018/956 4 straipsnį pateiktus duomenis ir praneša apie tą pataisą valstybei narei, kurioje tos sunkiosios transporto priemonės buvo užregistruotos.
            
         
         
            2 straipsnis
            Vidutinio savitojo išmetamo CO2 kiekio pataisų taikymas
            Jei yra 1 straipsnio 5 dalies nuostatas atitinkančių sunkiųjų transporto priemonių, gamintojo vidutinis metinis savitasis išmetamo CO2 kiekis koreguojamas taip:
            
               (avgCO2sg)corr = (Vsg x avgCO2sg + Σv CO2Vv ) / (Vsg + Vocsg),
            čia:
            
               avgCO2sg
                – gamintojo vidutinis savitasis išmetamo CO2 kiekis, apibrėžtas Reglamento (ES) 2019/1242 I priedo 2.2 punkte;
            
               Vsg
                – gamintojo sg pogrupio sunkiųjų transporto priemonių skaičius, išskyrus specialiąsias transporto priemones, pagal Reglamento (ES) 2019/1242 4 straipsnio a punktą;
            Σv – visų gamintojo sg pogrupio sunkiųjų transporto priemonių suma, apskaičiuota pagal 1 straipsnio 5 dalies nuostatas;
            
               CO2Vv
                – specialiosios transporto priemonės v vidutinis išmetamo CO2 kiekis g/tkm pagal visus skirtingus paskirties, apkrovos sąlygų ir degalų rūšių derinius, praneštas pagal Reglamentą (ES) 2018/956;
            
               Vocsg
                – gamintojo sg pogrupio sunkiųjų transporto priemonių skaičius pagal 1 straipsnio 5 dalį.
            Taikant Reglamentą (ES) 2019/1242, pakoreguotas gamintojo vidutinis savitasis išmetamo CO2 kiekis (avgCO2sg)corr
                pakeičia gamintojo vidutinį savitąjį išmetamo CO2 kiekį avgCO2sg
               .
         
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 198, 2019 7 25, p. 202.
         
            (2)  2018 m. birželio 28 d. Europos Parlamento ir Tarybos reglamentas (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo (OL L 173, 2018 7 9, p. 1).
         
            (3)  2017 m. gruodžio 12 d. Komisijos reglamentas (ES) 2017/2400, kuriuo įgyvendinamos Europos Parlamento ir Tarybos reglamento (EB) Nr. 595/2009 nuostatos dėl sunkiųjų transporto priemonių išmetamo CO2 kiekio ir degalų sąnaudų nustatymo ir iš dalies keičiama Europos Parlamento ir Tarybos direktyva 2007/46/EB bei Komisijos reglamentas (ES) Nr. 582/2011 (OL L 349, 2017 12 29, p. 1).